Crab and Claw – ร้านอาหารทะเลที่นำเสนอรสชาติแบบ New England แท้ๆนี้สร้างความฮือฮามาตั้งแต่เริ่มเปิดร้านสาขาแรกที่ Emquatier  ด้วยวัตถุดิบสุดอลังการระดับ Kings of the Sea อย่าง หอยนางรม ปูยักษ์ และ Live Atlantic Lobster ที่นำเข้ามาจากรัฐ Maine ส่งตรงถึงร้านทุกวัน  จนตอนนี้มาเปิดสาขาที่ 2 ที่ Siam Paragon แถมยังมีดีล Bangkok Restaurant Week จากวงในที่ดูราคาแล้วคุ้มเว่อร์อีกต่างหาก  หลังจากแอบเก็บข้อมูลจากรีวิวของเพื่อนๆ users ที่ไปจัดกันก่อนแล้ว เราเลยต้องขอไปลองบ้างล่ะค่ะ

****-ทำเลที่ตั้ง/บรรยากาศ-****

ร้านอยู่ใน Siam Paragon ชั้น G ค่อนไปทางฝั่ง North ติดกับร้าน Amici ซึ่งเป็นบริเวณที่ไม่ค่อยพลุกพล่านเท่าไหร่    หน้าร้านเป็นแบบเปิดโล่ง  เนื้อที่ดูไม่ได้กว้างขวางมาก แต่ก็มี 2 ชั้น ทำให้รองรับลูกค้าได้พอสมควรทีเดียว  ตามฝาผนังมีเพ้นท์ลายการ์ตูน Lobster สีสันสดใสตามคอนเซ็ปต์ร้าน  ไม่ได้ตกแต่งหรูหราแต่ก็ดูน่าสบายค่ะ

****-เมนูที่ได้ลอง-****

เราเลือกเป็น Dinner Set ซึ่งทางร้านบอกว่าใช้ได้ตั้งแต่ 17.00 น. เป็นต้นไป  ในเซ็ทจะมีอาหาร 3 courses ซึ่งเราเลือกไปตามนี้ค่ะ และเพราะดีลนี้ไม่ได้มีอยู่ตลอด เลยขอลงข้อมูลราคาเต็มไว้นะคะ

● New England Clam Chowder (ราคา 240 บาท) – ซุปครีมเนื้อข้นหอมนมเนยชัดเจนที่ใส่หอย Clam เนื้อนุ่มหนึบและ pancetta มาแบบจัดเต็ม  เสิร์ฟมาร้อนๆพร้อม croutons กรอบๆบนขอบจาน รสชาตินี่เป๊ะแบบไม่ต้องปรุงเพิ่มเลยล่ะค่ะ ชอบมากมาย

● Lobster Linguine (ราคา 950 บาท) – เป็น pasta ที่ใช้เส้น Linguine แบบ homemade ลวกมากำลัง Al dente ผัดและปรุงรสมาแบบ New England แท้ๆ คือใส่ชีสขูดมาแบบจัดเต็ม และไม่ได้ใช้เครื่องปรุงเยอะนอกเหนือไปจากเกลือและพริกสดเล็กน้อยพอให้เผ็ดจางๆ เสริมด้วยความเปรี้ยวตามธรรมชาติของมะเขือเทศสด รสชาติโดยรวมจึงไม่ได้เข้มข้นจัดจ้านอย่าง Italian pasta ที่เราคุ้นเคยกัน แต่เน้นความอร่อยจากกลิ่นหอมของชีส  สำหรับคนชอบรสจัดเลยอาจรู้สึกเลี่ยนได้บ้าง แต่ต้องถือว่าทางร้านทำออกมาได้ถูกต้องตามที่ควรจะเป็นน่ะค่ะ  ที่ดีงามคือเนื้อ Lobster นี่มาเป็นก้อนๆเลย สดหวาน เนื้อแน่น ...ฟินสุดๆ

● Chocolate Ice Cream – ตบท้ายมื้อนี้ด้วยไอศครีมช็อคโกแลตลูกโตที่หวานมันเข้มข้นใช้ได้ ทานเพลินดีค่ะ

● I Saw the Dragon (ราคา 140 บาท) –  แก้วนี้ไม่เกี่ยวกับดีล  แต่ได้ฟรีมาจากการ add LINE ของทางร้าน (ต้องขอบคุณข้อมูลจากคุณ Yee_Sunee ที่ทำให้ไม่พลาดโปรโมชั่นนี้ค่ะ) เป็น Mocktail ที่มีส่วนผสมของแก้วมังกร แตงโม น้ำส้ม และสับปะรด หวานอมเปรี้ยวสดชื่นดีทีเดียว 

ข้อสรุปโดยรวมสำหรับมื้อนี้คือ วัตถุดิบเลิศจัดเต็มทุกอย่าง รสชาติใช้ได้ บริการดีงามน่าประทับใจตั้งแต่ขั้นตอนรับจองไปจนถึงบริการภายในร้าน ราคาดีลก็คุ้มสุดๆ ถ้าใครชอบอาหารแนวนี้แนะนำให้รีบมาลองจ้า